Ballade vom Cavaliere Grande     Mir hänn e Bundesroot ganz frisch, wo zur Mehrheit wyyblig isch.  Au in Italie het s ein ghört, dr Berlusconi isch betört.      Mit sim Toupet und vyyl Schmuus, kunnt dä denn ins Bundeshuus.   Doch mit Schregge faarts im yy, die sinn scho lengschtens 17 gsi.      Dr Cavaliere isch scho heiss, drum startet är zur Schwyzerreis.   Und unterziet vo Oscht bis  Wescht, d Schwyz em Bunga-Bunga-Tescht.    Är froggt: "Wo isch das Heidi ächt?" Vom Alter här wär s ihm grad rächt.  Im Oberland seit är schnäll "Ciao". Sythär isch d Jungfrau nur no Frau.      Züri kennt är nur mit Name, sogar är will dört nit aane.  Dr bescht Name uf dr Wält het für ihn ganz klar Frauefäld.      In Schanfigg do findet är, dass ohni Schan- no schöner wär.   Sankt Maria bsuecht är eilig, jetzt isch d Maria dört nümm heilig.      In  Basel suecht är zerscht e bitz, denn landet är im Kaffi Spitz,  D Touri-Info frogt denn är, wo s 11000 Jungfre Gässli wär.      Uff tutti goot är wieder los, an d Elisabethenstross.  Und ganz bsunders freut är sich, uff e Margarethestich.      Doch plötzlig isch si Gnuss verbyy, är schaltet Tele Basel yy.   Nit dass dä ihm halt nonig ghört, isch was ihn an däm Sänder stört.     Obwohl är Fraue gärn verwöhnt, het är do nur vor Schregge gstöhnt,  Was ihn  verängschtigt het do dra - isch s koche mit dr Tamara!